ПРЕДЛОГ ЗАКОНА

О ИЗМЕНАМА И ДОПУНАМА ЗАКОНА О СТЕЧАЈУ

Члан 1.

У Закону о стечају („Службени гласник РС”, бр. 104/09, 99/11 - др. закон, 71/12- УС, 83/14, 113/17 и 44/18), у члану 10. после става 1. додаје се нови став 2. који гласи:

„Сви повериоци имају право да затраже и да од стечајног управника благовремено добију све информације које се односе на стечајног дужника, на ток стечајног поступка и на имовину и управљање имовином стечајног дужника.”

Досадашњи ст. 2, 3, 4. и 5. постају ст. 3, 4, 5. и 6.

Члан 2.

У члану 20. после става 2. додаје се нови став 3. који гласи:

„Изузетно од става 2. овог члана, стечајни судија приликом избора стечајног управника разматра и предлог повериоца за именовање стечајног управника, уколико је стечајни поступак покренут на предлог повериоца и уколико садржи предлог за именовање стечајног управника у складу са чланом 56. став 3. овог закона.”

Досадашњи ст. 3. и 4. постају ст. 4. и 5.

Члан 3.

У члану 25. после става 4. додаје се нови став 5. који гласи:

„Овлашћена организација је дужна да листу активних стечајних управника објави на својој интернет страни.”

Досадашњи ст. 5. и 6. постају ст. 6. и 7.

Члан 4.

У члану 32. став 3. мења се и гласи:

„По закључењу испитног рочишта, на предлог одбора поверилаца за разрешење и истовремено именовање новог стечајног управника за који се изјаснило најмање три четвртине чланова одбора, а по претходно добијеној сагласности скупштине поверилаца, стечајни судија разрешава стечајног управника и када не постоје разлози за разрешење из става 1. овог члана и истим решењем именује предложеног стечајног управника, осим у случају када је за стечајног управника именована организација која је посебним законом одређена да обавља послове стечајног управника.”

Члан 5.

У члану 35. после става 4. додаје се нови став 5. који гласи:

„На првој седници скупштине поверилаца стечајни повериоци, за чија потраживања се учини вероватним да износе више од 50% укупних потраживања стечајних поверилаца, дају сагласност на избор именованог стечајног управника, а уколико сагласност изостане, предлажу разрешење именованог и истовремено именовање новог стечајног управника. Стечајни судија разрешава именованог стечајног управника и истим решењем именује предложеног стечајног управника са листе активних стечајних управника за подручје надлежног суда, осим у случају када је за стечајног управника именована организација која је посебним законом одређена да обавља послове стечајног управника.”

У досадашњем ставу 9. који постаје став 10. после речи: „првом поверилачком рочишту” додају се речи: „и о разрешењу и истовременом именовању новог стечајног управника на првој седници скупштине поверилаца”.

Досадашњи ст. 5, 6, 7, 8, 9, 10. и 11. постају ст. 6, 7, 8, 9, 10, 11. и 12.

Члан 6.

У члану 37. после тачке 2) додаје се тачка 2а) која гласи:

„2а) даје сагласност на избор именованог стечајног управника, односно предлаже именовање новог, у складу са чланом 35. став 5. овог закона;”.

Члан 7.

У члану 56. после став 2. додаје се став 3. који гласи:

„Уколико се стечајни поступак покреће на предлог повериоца, предлог за покретање стечајног поступка може садржати и предлог за именовање стечајног управника са листе активних стечајних управника за подручје надлежног суда (име и презиме предложеног стечајног управника и број лиценце).”

Члан 8.

У члану 59. став 2. мења се и гласи:

„Износ предујма утврђује се у зависности од разврставања правног лица као микро, мало, средње или велико правно лице, у складу са прописима којима се уређују критеријуми за разврставање правних лица, и не може бити већи од:

1) 50.000 динара за микро правна лица;

2) 200.000 динара за мала правна лица;

3) 600.000 динара за средња правна лица;

4) 1.000.000 динара за велика правна лица.”

Члан 9.

Члан 161. став 1. мења се и гласи:

„План реорганизације могу поднети стечајни управник, разлучни повериоци, стечајни повериоци, као и лица која су власници најмање 30% капитала стечајног дужника, ако на првом поверилачком рочишту није донето решење о банкротству.”

Члан 10.

Стечајни поступци који до дана ступања на снагу овог закона нису окончани окончаће се по прописима који су били на снази до дана ступања на снагу овог закона.

Члан 11.

Овај закон ступа на снагу наредног дана од дана објављивања у „Службеном гласнику Републике Србије.”